Tartu Ülikooli medal
Tartu Ülikooli medal on teenetemärk, millega Tartu Ülikooli rektor tunnustab ülikooli liikmeid pikaajalise kaaluka panuse eest Tartu Ülikooli arengusse. Medal on asutatud 1996. aastal. Kuni 2020. aastani kandis see nimetust Tartu Ülikooli väike medal. Tartu Ülikooli medal on ülikooli peahoone portikuse kujuline hõbedast valatud ripats. Portikuse frontoon läheb keskosa poole astmeliselt madalamaks ning selle keskmine tasapind on pintslijälje faktuuriga. Sammastikutagust pinda katavad reljeefsed pintslitõmbed, mille iseloom järgib rektori ametiketi külgkettide faktuuri. Medalil on tumesinisest muareesiidist lint kuue hõbedase, keskele koonduva triibuga. Lindi allosas on hõbedast kolmnurk, mis läheb keskosa poole astmeliselt madalamaks. Kolmnurga kohal on ülikooli ladinakeelne nimi ja keskel Tartu Ülikooli asutamise aasta 1632. Medali teenetemärgi komplekti kuulub rosettmärk, mis on valmistatud tumesinisest muareesiidist lindist, millele on kinnitatud ülikooli peahoone portikuse hõbedast kujutis. Ülikooli medali, nagu ka teised Tartu Ülikooli teenetemärgid, on kujundanud Julia Maria Künnap.